2019.gada .martā Noteikumi Nr.

Rīgā (prot. Nr. .§)

**Lauksaimniecības dzīvnieku šķirnes apstiprināšanas un reģistrēšanas kārtība**

Izdoti saskaņā ar

Dzīvnieku audzēšanas un ciltsdarba likuma

5. panta otrās daļas 4. punktu

1. Noteikumi nosaka lauksaimniecības dzīvnieku šķirnes apstiprināšanas un reģistrēšanas kārtību.

2. Latvijā izveidoto lauksaimniecības dzīvnieku šķirni (turpmāk – jaunā šķirne) apstiprina Lauksaimniecības datu centra (turpmāk – datu centrs) izveidota komisija piecu cilvēku sastāvā. Komisijā ir datu centra un lauksaimniecības zinātnes un izglītības iestāžu deleģēti pārstāvji.

3. Komisijas priekšsēdētāju, sekretāru un komisijas priekšsēdētāja vietnieku ievēlē no komisijas locekļu vidus.

4. Komisija ir lemttiesīga, ja sēdē piedalās vismaz trīs komisijas locekļi.

5. Komisija lēmumus pieņem ar vienkāršu balsu vairākumu. Ja balsis sadalās līdzīgi, izšķirošā ir komisijas priekšsēdētāja balss.

6. Sēdes protokolu paraksta komisijas priekšsēdētājs un sekretārs.

7. Komisijas sekretariāta funkcijas pilda datu centrs.

8. Apstiprinot jaunu šķirni, komisija ņem vērā šādus kritērijus:

8.1. vientipisku šķirnes īpatņu skaits ar šķirnei raksturīgām pazīmēm nav mazāks par 1000 sieviešu un 50 vīriešu kārtas īpatņiem reproduktīvā vecumā;

8.2. ir noteiktas jauno šķirni raksturojošās pazīmes, kurās tā ir argumentēti pārāka par esošajām šķirnēm;

8.3. ir norādīti jaunās šķirnes īpatņu vidējie produktivitātes rādītāji;

8.4. dots jaunās šķirnes populācijas ģenētiskās struktūras raksturojums.

9. Lai izvērtētu jaunās šķirnes atbilstību šo noteikumu 8[. punktā](https://likumi.lv/ta/id/232283#p9) minētajiem kritērijiem, attiecīgā šķirnes lauksaimniecības dzīvnieku audzētāju biedrība, kas ir atzīta saskaņā ar normatīvajiem aktiem par šķirnes lauksaimniecības dzīvnieku audzētāju biedrības un krustojuma cūku audzētāju organizācijas atzīšanas kārtību, kā arī audzēšanas programmas apstiprināšanas kārtību (turpmāk – biedrība), datu centrā iesniedz:

9.1. iesniegumu;

9.2. jaunās šķirnes aprakstu, kurā norāda:

9.2.1. jaunās šķirnes nosaukumu, kas atšķiras no jau esošo šķirņu nosaukumiem;

9.2.2. jaunās šķirnes veidošanas laikposmu, audzēšanas metodes un izmantotās audzēšanas programmas shēmu;

9.2.3. jaunās šķirnes izveidošanā izmantotās šķirnes un to vidējos produktivitātes rādītājus;

9.2.4. jaunās šķirnes veidošanas un izmantošanas mērķi;

9.2.5. dzīvnieku morfoloģiskās pazīmes;

9.2.6. jaunās šķirnes īpatņu vidējos produktivitātes rādītājus;

9.3. informāciju par sieviešu un vīriešu kārtas īpatņu skaitu (ieskaitot vaislas materiālu);

9.4. to ganāmpulku sarakstu, kas iesaistīti jaunās šķirnes izveidošanā (dzīvnieku skaits, vidējie produktivitātes rādītāji ganāmpulkā).

10. Piecu darbdienu laikā pēc iesnieguma saņemšanas par Latvijā izveidotas lauksaimniecības dzīvnieku šķirnes apstiprināšanu (turpmāk – iesniegums) (pielikums) saņemšanas komisijas sekretārs iepazīstina komisijas locekļus ar saņemtajiem dokumentiem, kā arī paredzamo komisijas sēdes norises laiku un darba kārtību.

11. Komisija mēneša laikā pēc iesnieguma saņemšanas izvērtē jaunās šķirnes atbilstību šo noteikumu  [8. punktā](https://likumi.lv/ta/id/232283#p9) minētajiem kritērijiem un pieņem vienu no šādiem lēmumiem:

11.1. apstiprināt jauno šķirni;

11.2. atteikt jaunās šķirnes apstiprināšanu.

12. Datu centrs komisijas apstiprinātās jaunās šķirnes reģistrē lauksaimniecības dzīvnieku šķirņu reģistrā, kas ietilpst datu centra pārziņā esošajā valsts informācijas sistēmā “Lauksaimniecības datu centra informācijas sistēma”. Reģistrā norāda šādas ziņas:

12.1. sugu;

12.2. šķirnes nosaukumu un tā apzīmējumu;

12.3. šķirnes reģistrācijas datumu;

12.4. šķirnes izmantošanas virzienu (pēc produktivitātes).

13. Ja komisija, izvērtējot biedrības iesniegtos dokumentus par jaunās šķirnes atbilstību šo noteikumu 8. punktā minētajiem kritērijiem, konstatē trūkumus, tā lūdz iesniedzēju tos novērst10 dienu laikā .

14. Ja biedrība komisijas lēmumā noteiktajā termiņā nenovērš norādītos trūkumus, komisija pieņem lēmumu par atteikumu apstiprināt jauno šķirni.

15. Komisijas lēmumu var apstrīdēt mēneša laikā no tā spēkā stāšanās dienas, iesniedzot attiecīgu iesniegumu datu centra direktoram. Datu centra direktora pieņemto lēmumu var pārsūdzēt tiesā Administratīvā procesa likumā noteiktajā kārtībā.

Ministru prezidents Arturs Krišjānis Kariņš

Zemkopības ministrs Kaspars Gerhards